ועדת הפנים ואיכות הסביבה, כנסת 16, פרוטוקול מספר 419, 2005-05-04 10:30

גאלב מג'אדלה: בוקר טוב לכולם, אני מודה לכל אלו שהגיעו.

גאלב מג'אדלה: עיכבתי את הדיון כי אנשים שהיו צריכים להגיע לא הגיעו.

גאלב מג'אדלה: בראש ובראשונה סמנכ"ל משרד הפנים שמופקד על שירותי דת וכוח אדם, ישראל עינב שאני מקווה שהוא בדרכו לכאן.

גאלב מג'אדלה: אני בדרך כלל נוהג לשתף את הוועדה מדי פעם, תרשו לי לא לשתף את הוועדה בעניין הזה ואני מקווה שמה שקרה הפעם בנושא ההעדרות והאחורים לא יחזור על עצמו.

גאלב מג'אדלה: זימנו את ועדת הפנים ואיכות הסביבה כדי לדון בנושא שהוא חשוב לכולנו.

גאלב מג'אדלה: אתם מודעים היטב שהנושא הגיע לתקשורת.

גאלב מג'אדלה: ראינו כולנו או חלקנו לפחות את המראה הבלתי נסבל כאשר בבית קברות ביישוב עראבה מוציאים את העצמות של המתים וקוברים מתים אחרים במקומם.

גאלב מג'אדלה: לצערי עראבה לא יחידה.

גאלב מג'אדלה: ישנם יישובים לא מעטים נוספים שפשוט לא הגיעו לתקשורת.

גאלב מג'אדלה: אני מצטער שהעניין הגיע לתקשורת ונזעקנו לכך בעקבות הפירסומים.

גאלב מג'אדלה: היינו צריכים להיות ערים לכך, לטפל בזה ולפעול בנידון בלי התקשורת ולפני התקשורת.

גאלב מג'אדלה: ברשותכם אני מציע שהחברים שמייצגים את המשרדים שנמצאים כאן יציגו את עצמם כדי שנדע מי נמצא כאן, כדי שהדברים גם יכוונו כמו שצריך.

גאלב מג'אדלה: בבקשה.

גאלב מג'אדלה: יעקב סלמה, משרד הפנים, עבד אלרחמאן, מנהל פיקוח, מפקח כללי מסגדים, משרד הפנים.

גאלב מג'אדלה: שמעון נבון, ביטוח לאומי.

גאלב מג'אדלה: יורם עבודי, אגף תכנון ופיתוח, מינהל מקרקעי ישראל.

גאלב מג'אדלה: ברוך הבא.

גאלב מג'אדלה: מי עוד חברים נמצא כאן?

גאלב מג'אדלה: יצטרף אלינו עוד מעט סמנכ"ל משרד הפנים כדי לחזק את הנציגות של משרד הפנים.

גאלב מג'אדלה: נמצאים עכשיו ראשי מועצות.

גאלב מג'אדלה: תואילו בטובכם ותציגו את עצמכם לפרוטוקול.

גאלב מג'אדלה: אני מציע שקודם כל נפתח ונשמע את משלחת עראבה.

עלי עאסלה: שלום, אני עלי עאסלה ואני יו"ר מועצה מקומית עראבה.

עלי עאסלה: מה שראינו בטלביזיה היה קטע קצר מהמציאות שמצוייה בעראבה לאורך שנים.

עלי עאסלה: היום אנחנו לא מוצאים אף מקום לקבור את המתים שלנו.

עלי עאסלה: יש כמה אנשים שלקחו את האדמות שלהם והפכו אותם לבתי קברות פרטיים.

עלי עאסלה: אנשים שיש להם אדמות פרטיות קוברים עכשיו באדמות שלהם ואנשים שאין להם אדמות מוכרחים להוציא את כל העצמות מבתי הקברות ולאחר מכן הם מורידים את הגופה החדשה ושמים את העצמות הישנות מעל הגופה החדשה.

עלי עאסלה: את כל זה אנחנו נראה במצגת שלנו על ידי המהנדס שתכנן לנו את בית הקברות.

עלי עאסלה: רציתי להדגיש שעברנו את כל התהליכים.

עלי עאסלה: ביקשנו ממינהל מקרקעי ישראל להמציא לנו אדמה להקים בית קברות בעראבה.

עלי עאסלה: ותודה להם שאישרו לנו 16 דונם באדמה שהיא תחת תחום שיפוט משגב.

עלי עאסלה: זה גובל בדיוק בגבול בין עראבה למשגב.

עלי עאסלה: עשינו את כל התוכניות, עברנו את כל התהליך ומה שאנחנו מבקשים מאדון ראלב זה שוועדת הפנים וכל הגורמים יחזקו את ידינו ויזרזו את כל התהליך הזה כי פשוט מאוד בשבוע שעבר היה לנו שבוע מאוד קשה.

עלי עאסלה: היו חמישה מתים בעראבה ותאמינו לי, כולם נקברו במקום אנשים שהיו מתים מקודם.

עלי עאסלה: הוציאו את כל העצמות ואנחנו מראים לכם את זה עכשיו, ותראו, אני יודע מבחינה אנושית.

עלי עאסלה: כמו שאני מזדעזע מהמראה שאני רואה, כל אדם שיש לו לב והרגישות שלו פועלת, אני יודע שהוא גם כן יזדעזע מהמראה הזה.

עלי עאסלה: מה שאני מבקש מהמתכנן זה בבקשה שתציג את כל הנושא ואחר כך נדון בזה.

עלי עאסלה: תודה.

גאלב מג'אדלה: המצגת מוכנה?

גאלב מג'אדלה: בבקשה.

זיאד להואני: שמי זיאד להואני ואני חבר מועצה מקומית עראבה.

זיאד להואני: אני רוצה להציג עוד שני דברים שכבוד ראש המועצה העלה אותם.

זיאד להואני: קרו כמה מקרים לאחר מות מישהו, חפרו מקום לקבורה ולצערי הרב באו הקרובים ואמרו כאן קבור אבא שלי, כאן אמא שלי והייתה קטטה, פעמיים זה קרה.

זיאד להואני: קטטה בתוך בית הקברות מאחר ואין מקום.

זיאד להואני: חפרו עוד מקום ומצאו אחרים וזה נמשך כמעט יום שלם עד שיישבו את העניינים ביניהם ובסוף מצאו מקום על מישהו מת והכניסו את המת החדש.

זיאד להואני: מקרה שני בתקופה האחרונה לפני כחודשיים.

זיאד להואני: היו שניים או שלושה שמתו.

זיאד להואני: מאחר ואין מקום העבירו את המת לעכו.

זיאד להואני: אנחנו במצוקה מאוד קשה וכל החמולות וכל התושבים, סובלים מזה שנים רבות.

זיאד להואני: אנחנו מבקשים מכם לבוא לבקר לבדוק ולשאול ולפתור את הבעיה בצורה מהירה עד כמה שאפשר.

זיאד להואני: תודה רבה.

גאלב מג'אדלה: מתי קרה המקרה המצער הזה?

זיאד להואני: בתחילת השנה באחד מבתי הקברות.

זיאד להואני: יש לנו כמה בתי קברות שכולם נמצאים בתוך היישוב על יד הבתים וזה קרה באחד מהם מאחר ואין מקום בכלל.

זיאד להואני: המקרה השני שהעבירו את הגופה לעכו קרה לפני כחודש.

עלי עאסלה: שכחתי להזכיר אדוני שבמשפחה מסויימת נפטר האב והם העבירו אותו לשטח פרטי לאדמה פרטית.

עלי עאסלה: לאחר שקברו אותו באדמה הפרטית הזאת, ועדת תכנון ובנייה הגישה כתב אישום נגדם בגלל שעשו את הקבר בצורה יפה, בצורה נאה.

גאלב מג'אדלה: באדמה פרטית שלהם?

עלי עאסלה: כן.

עלי עאסלה: כי אין רשיון, אין היתר להקים את הקבר הזה.

גאלב מג'אדלה: הוועדה לתכנון ובנייה הגישה כתב אישום נגדם בגלל שקברו את המת בשטח פרטי שלהם?

עלי עאסלה: נכון.

גאלב מג'אדלה: איזו ועדה זאת, לאן היא שייכת?

עלי עאסלה: ועדת בנייה לב הגליל בסכנין.

גאלב מג'אדלה: מי עומד בראשה?

עלי עאסלה: חנוכה סלומון הוא יושב ראש הוועדה.

עלי עאסלה: זה שייך גם לכם.

זיאד להואני: יש עוד מקרה שהיה לפני כחודשיים.

זיאד להואני: אחת הזקנות נפטרה ומאחר ואין מקום אז חפרו לה בגינה ליד הבית של הבן שלה קבר, ושם קברו אותה.

זיאד להואני: בטלביזיה באו וצילמו את זה וכולם ראו את זה.

גאלב מג'אדלה: מצטרף אלינו עכשיו יועץ שר השיכון והבינוי זידאן כעביה.

גאלב מג'אדלה: חברים, אנחנו לרשותכם עם המצגת.

ממדוח בדארנה: קודם כל רציתי להציג לכם את תוכנית המיתאר של הכפר עראבה ואיך בתי הקברות כולם נמצאים בתוך גרעין הכפר, אלה שמסומנים בצהוב אלה כל בתי הקברות.

גאלב מג'אדלה: כמה בתי קברות יש בעראבה?

ממדוח בדארנה: יש שמונה בתי קברות אחד מהם לנוצרים.

ממדוח בדארנה: חילקתי לכם סיכום לפרוגרמה שנערכה על ידי מתכנן ערים, נתתי לכם את הסיכום, זה נערך עבור מנהל מקרקעי ישראל ושם כתוב שלא ידוע שמשנת 48 הוקם בית קברות חדש כלשהו בכפר עראבה.

עלי עאסלה: אני יודע שזה דבר מזעזע לצפייה ויש אנשים שלא יכולים להסתכל על זה אבל זאת המציאות שאנחנו חיים בה.

עלי עאסלה: הנה עכשיו רואים שאנחנו מוציאים את העצמות והשרידים.

עלי עאסלה: מה שרציתי להגיד זה שתסתכלו על הגבולות של הקבר מצד הזה ומהצד השני, זה בדיוק גובל בגופה השנייה, בגולגולת.

ממדוח בדארנה: אפשר לראות כאן שיש כאן

ממדוח בדארנה: קושי בחפירות קברים כי יש כאן

ממדוח בדארנה: אבנים גדולות ואי אפשר להכניס שם טרקטור כדי להוציא אותן.

ממדוח בדארנה: קיימת בעיה גם כשראש המועצה נמצא במקום כי כל פעם כשחופרים קבר מתקשרים אליו בוא תסתכל ותראה מה אנחנו עושים.

ממדוח בדארנה: מפעילים כל הזמן לחץ על המועצה כדי לעשות משהו בקשר לזה.

גאלב מג'אדלה: טוב חברים, אנחנו הבנו את העניין.

גאלב מג'אדלה: ברשות

גאלב מג'אדלה: כם בואו ונפתח את הדיון.

גאלב מג'אדלה: אם ראש המועצה וסגנו מיצו את הדברים שלהם נרצה להתקדם עם האחרים.

עלי עאסלה: מה שרציתי אדוני הוא רק להדגיש שאת כל האישורים אנחנו כבר קיבלנו, ואם יש התנגדויות ממשגב אנחנו רוצים שאתם תהיו איתנו וגם אני מבקש מאדוני נציג מינהל מקרקעי ישראל שיוציאו מכתב עכשיו, בעקבות מה שראיתם עכשיו.

עלי עאסלה: אני רואה שזה עשה לכם משהו מבפנים, אני מבקש שתוציאו מכתב למשגב שיאשרו את התוכניות.

עלי עאסלה: אנחנו אמורים להגיש את הבקשה בשבוע הבא לוועדת תכנון ובנייה של משגב שיאשרו את זה ויזרזו את כל העניין.

עלי עאסלה: רציתי גם לומר שישנם שני בתי קברות שנמצאים בתוך הכפר, בתוך היישוב שיש בהם קברי צדיקים של יהודים.

עלי עאסלה: אני יודע שאתם ראיתם גם בטלביזיה כמה שאנחנו שומרים על קברי הצדיקים האלו.

עלי עאסלה: מה שאני מבקש הוא שתתנו לנו לשמור על המתים שלנו כמו שאנחנו שומרים על קברי הצדיקים האלה.

עלי עאסלה: זה מחוייבות של איש חי שישמור על המתים.

עלי עאסלה: הנה אתם רואים עכשיו את אחד מקברי הצדיקים, חנינה בן דוסא, וכל היהודים באים לבקר שם ואנחנו שמחים על כך שהם באים ומבקרים ואנחנו מקבלים אותם בצורה נאה ויפה.

עלי עאסלה: אנחנו רק מבקשים, תנו לנו יד לשמור על המתים שלנו שגם להם מגיע להיקבר בצורה מכובדת.

גאלב מג'אדלה: סגן ראש המועצה רוצה להוסיף משהו?

זיאד להואני: כן, רציתי להוסיף עוד מילה.

זיאד להואני: הצענו כמה מקומות בעבר לבית הקברות.

זיאד להואני: לצערי הרב הייתה התנגדות חריפה מטעם משגב לכל המקומות שהצענו כי יש מושבים יהודיים סביב או באזור.

זיאד להואני: אבל גם אנחנו קרובים אליהם לפעמים קילומטר ולפעמים 500 מטרים, לא פחות.

זיאד להואני: הם גובלים איתנו מכל הצדדים, לכן אין לנו שום פיתרון, רק את החלקה הזאת שאושרה לבסוף על ידי מינהל מקרקעי ישראל ואנחנו רוצים את תמיכתכם על מנת לסיים את העניין באופן מהיר.

עלי עאסלה: הקבר שאתם רואים זה אחד מהקברים הפרטיים שנקבר בשטח פרטי.

עלי עאסלה: על זה הוגש כתב אישום.

גאלב מג'אדלה: הצטרף אלינו ישראל עינב סמנכ"ל משרד הפנים.

גאלב מג'אדלה: אנחנו נפתח את הדיון, אני מציע שנאפשר לכבוד הקאדי להתחיל את הדיון, אחר כך אני מציע אם מועצה מקומית שאגור ומועצה איזורית מג'ד אל כרום ירצו להתייחס בבקשה, כבוד הקא'די.

פאוזי שמאלי: אין זה סוד שבמדינה מתוקנת, מדינה דמוקרטית שמכבדת את אזרחיה, יש חובה ויש גם חוקים ששומרים על זכותם של אנשים אבל לא רק של אנשים חיים אלא גם של אנשים שהלכו לעולמם.

פאוזי שמאלי: והמצב שלנו בעראבה כפי שהובא על ידי ראש העיר וסגנו, יש מצב קשה מאוד מבחינת הצפיפות של בתי הקברות.

פאוזי שמאלי: אין מקום לקבור מתים וראיתם דרך המצגת מה המצב וזו רק חלק מהמציאות העגומה הקיימת.

פאוזי שמאלי: אנשים מנסים עכשיו דרך הרבה מקומות לקחת את המתים שלהם לאדמות פרטיות ולזה יהיו השלכות הרות אסון בעתיד ואנחנו רוצים למנוע את זה.

פאוזי שמאלי: קדושת בתי הקברות וקדושת האדם מחייבים אותנו לכבד את המת ואת זכותו של האדם להיקבר בכבוד וגם חוקי המדינה כפי שאמרתי, חוק יסוד של כבוד האדם, שתהיה לו אדמה להיקבר בכבוד וזה לא הרבה.

פאוזי שמאלי: רבותי, מבחינת ההצעה של המועצה, אין אנחנו מבקשים פה משהו בלתי אפשרי.

פאוזי שמאלי: יש בסביבה של הכפר שלנו הרבה אדמות ששייכות למדינה, חלקות ממשלתיות, ציבוריות.

פאוזי שמאלי: אנחנו רק מבקשים מקום לקבור את המתים שלנו.

פאוזי שמאלי: לא יותר מזה.

פאוזי שמאלי: גם מבחינה דתית הן מהדת האיסלאמית והן מהיהדות ושאר הדתות, יש תמימות דעים לגבי הזכות של המת להיקבר בכבוד.

פאוזי שמאלי: שתהיה חלקת אדמה שיקבר בה והשארים שלו יוכלו לבקר ולבקש רחמים.

פאוזי שמאלי: אנחנו מבקשים שתתייחסו לבקשה שלנו ברצינות ובדחיפות המהירה ביותר מאחר ואין לנו מקום לקבור היום אפילו מת אחד.

פאוזי שמאלי: היו"ר ראלב מג'אדלה: תודה לכבוד הקאדי.

פאוזי שמאלי: אני הייתי מאוד מבקש מאנשי הדת שיתנו לנו אור על הנושא מההיבט הדתי בעקבות מה שראינו במצגת, בסרט, ותשכילו אותנו כוועדה.

פאוזי שמאלי: מי מתנדב, בבקשה.

עבד אלרחמאן כבהא: לפי השרייעא האיסלמית אסור לפתוח קבר בשום פנים ואופן, זה דומה לשרייעה אצל היהודים, אלא במקרים שבאמת יש אילוץ חזק מאוד לפתוח את הקבר כגון הקבר נמצא במדרון ועלול להיסחף בזמן הגשם ואז העצמות מתגלות, או שנטמן עם המת משהו בעל ערך כספי ששווה לפתוח את הקבר, או שהמת עצמו קבור באדמה פרטית ובעל האדמה מבקש לסלק את המת משם, ואז המשפחה שלו חייבת לקחת אותו למקום אחר.

גאלב מג'אדלה: ואם יש איזה צורך רפואי, נתיחת הגופה וכו',

עבד אלרחמאן כבהא: כן, אנחנו תחת חוקי המדינה.

עבד אלרחמאן כבהא: אם יש למשל חשד לרצח וצריך לנתח את הגופה וכו',

גאלב מג'אדלה: זה תחת סעיף אילוץ.

עבד אלרחמאן כבהא: כן, אז במקרה כזה פותחים את הקבר.

עבד אלרחמאן כבהא: מכל מקום, מה שעושים פה אני חושב שזה מעשה שלא ייעשה.

עבד אלרחמאן כבהא: האדם שעושה דבר כזה אני מאמין שהוא אינו שלם עם עצמו ועם מצפונו.

עבד אלרחמאן כבהא: אם הייתי עושה דבר כזה, קובר את אבי מעל מישהו, שכן וכו', לא הייתי שקט מבחינת המצפון חוץ מזה שהשריעא שלי מתנגדת לכך.

עבד אלרחמאן כבהא: יש ניגוד חוקי לדבר.

עבד אלרחמאן כבהא: האיסלאם מייחס כבוד למת באותה דרגה שהוא מייחס לחי, לא חשוב אם זה יהודי או שזה נוצרי, כי הדתות האלו האיסלאם מכיר בהן, וצריך לתת את הכבוד הראוי למתים ולא לחפור את הקבר שלהם ולא לחשוף את הגופה.

עבד אלרחמאן כבהא: במקרה שלנו אני חושב שאין אילוץ.

עבד אלרחמאן כבהא: יש אדמות ואפשר בהחלט להקצות חלקת אדמה ולקבור את האנשים בכבוד.

עבד אלרחמאן כבהא: זה לא מכובד לאף אחד ללכת להלוויה, ואני הייתי בכפרים שבגליל, ולראות קטטה בבית הקברות.

עבד אלרחמאן כבהא: על מה?

עבד אלרחמאן כבהא: על קבר.

עבד אלרחמאן כבהא: במקום לבוא ולנחם את בני המשפחה, ללכת ולהתחיל להפריד בין אנשים שמתקוטטים סביב קבר.

עבד אלרחמאן כבהא: ההוא אומר זה של אבא שלי, ההוא אומר זה של דודה שלי, אז אני חושב שהבעיה הזאת ממש כואבת מאוד וצריך באמת מהר להמציא ולהקצות את האדמה לקבורה.

עבד אלרחמאן כבהא: באיסלאם יש שיטה אחרת, בית קברות תת קרקעי.

עבד אלרחמאן כבהא: אצל הסופים מכיוון שאצלם מייחסים קראמאת, היינו כבוד לאדם, זה קבר.

עבד אלרחמאן כבהא: ועכשיו כשהקברים האלה פשטו בעראבה, פה קבר ושם קבר והמועצה תאלץ לפתוח פה כביש ושם כביש, פה סגור ושם סגור, זה לא ייתכן.

עבד אלרחמאן כבהא: יש באיזור המשולש כפר קטן שסובל מזה והוא שכן שלי ושלך, זמר.

עבד אלרחמאן כבהא: שם קוברים בחצרות הבתים.

עבד אלרחמאן כבהא: כל בית בכניסה לבית יש קברים כי אין מקום.

עבד אלרחמאן כבהא: אין מקום והם כפו מקום על האנשים והאנשים אינם רוצים לקבל את זה.

עבד אלרחמאן כבהא: אי אפשר לכפות על אדם היכן להיקבר.

גאלב מג'אדלה: מי כפה על האנשים?

עבד אלרחמאן כבהא: הם ביקשו מהמינהל להקצות חלקה ואז הקצו חלקה של מישהו שטוען בעלות על החלקה הזאת ואף אחד לא רוצה להיכנס ולריב ולהסתכסך עם המשפחה הזאת שטוענת שהחלקה הזאת שלה.

עבד אלרחמאן כבהא: לכן אנחנו, בכל רחבי המדינה, אני אומר לכם, חוץ מהנגב כי שם בתי הקברות הם תשעים ושמונים ומאה דונם.

עבד אלרחמאן כבהא: באיזור המשולש והגליל יש מצוקה רצינית בנושא הזה אבל בגליל זו הבעיה הלוחצת ביותר שצריך לפתור אותה מיידית ולא לחכות.

עבד אלרחמאן כבהא: לכן, אם אפשר לסכם את הנושא, לפי השריעיה זה אסור ומה שעושים עכשיו נוגד את השריאעה האיסלאמית, נוגד אפילו מן הדין וכל תקנה בכלל.

עבד אלרחמאן כבהא: לבוא ולפתוח קבר ולקבור אחד על השני, צריך לשים לכך קץ ואני בהחלט כואב את הכאב שלכם.

זיאד להואני: המצב דורש כך.

גאלב מג'אדלה: תודה רבה לשיך אלרחמאן כבהא.

מוחמד קיואן: אדוני היושב ראש, המהנדס, כבוד הנוכחים.

מוחמד קיואן: אני רוצה להוסיף על מה שאמר כבוד המנהל וגם על מה שדיברו אחרים.

מוחמד קיואן: אותו דבר ואותה מצוקה ואותה בעיה כמו שנמצא בעראבה נמצאת גם במג'דל כרום רק היה חסר להם שאנחנו נעמיד מצלמות ונראה לכם את הדברים שקורים שם.

מוחמד קיואן: אנחנו היינו במצוקה, היינו בריב משפחות כי חיפשנו מקום לקבור אישה לפני כשלושה שבועות, באו אנשים ואמרו, כאן אין לכם מה לחפש, לכו למקום אחר.

מוחמד קיואן: לפני כחודש וחצי בערך הייתה תאונת דרכים שכל המדינה ידעה על זה, משפחה של 3 נפשות שכולם נהרגו, אם בן ובת.

מוחמד קיואן: מחוסר המקום חפרנו קבר לאמא.

מוחמד קיואן: לא היה מקום לשני הילדים.

מוחמד קיואן: שמנו את הבן מאחורי האם, פתחתי בידיים שלי את הקבר והנחתי את המנוחה בת התשע ליד אמה.

מוחמד קיואן: ועשינו עוצר על כל הנמצאים והמלווים כדי שאף אחד לא יתקרב ולא יראו את מצב האם המנוחה.

מוחמד קיואן: לצערי אני חייב להוסיף שהיה ריב כמה פעמים שנאמר לנו שאין לנו מה לחפש.

מוחמד קיואן: אפילו בחג הקורבן בבוקר, באו אנשים לבקר את הקרובים שלהם בבתי הקברות, עומדת קבוצה ליד הקבר.

מוחמד קיואן: באה בת של אם שקבורה שם מקודם ורצו לקרוא כמה פסוקים.

מוחמד קיואן: באו החדשים וגירשו את הישנים.

מוחמד קיואן: שיגעון.

מוחמד קיואן: מריבות בבית הקברות מחוסר מקום.

מוחמד קיואן: לצערי הרב, אדוני היושב ראש, אדוני המהנדס, נכבדים, נוכחים, אין לנו במג'דל כרום מקום לקבור אדם, אפילו תינוקת.

מוחמד קיואן: בנוסף לזה, צוק, על פי הדת.

מוחמד קיואן: אין לשבור עצם.

מוחמד קיואן: שבירת עצם מת כשבירת עצם חי.

מוחמד קיואן: זהו המעמד של המתים על פי הדת שלנו.

מוחמד קיואן: לאף אדם אין זכות להוציא עצמות של אדם אחר כל עוד שהעצמות בקבר, אלא לפי הדברים שאמר כבוד הקאדי.

מוחמד קיואן: לכן, אנחנו היום מוציאים את העצמות.

מוחמד קיואן: מקרה אחר, פתחי מנע.

מוחמד קיואן: אמא שלו נפטרה לפני שבע שנים.

מוחמד קיואן: אחרי כמה שנים הדודה שלו נפטרה ואמרו לו, חייבים להניח אותה על אמא שלך.

מוחמד קיואן: הוא הלך, הוציא בטורייה את העצמות של אמו בבכי.

מוחמד קיואן: אמרתי להם, עד כאן, סטופ.

מוחמד קיואן: עשינו שתי קומות ויש לנו כמעט 60 עד 70 אחוז קברים של שתיים או שלוש קומות.

מוחמד קיואן: ויש גם שש.

מוחמד קיואן: המון גולגלות הוצאנו בבית הקברות הגדול ביותר שהוא דונם ושמונה מאות, ואין איפה לקבור.

מוחמד קיואן: לפני שנתיים באו אנשים אל ראש המסגד החדש, עשו את כל המאמצים, מצאנו חלקת אדמה, הלכנו עשינו פיתוח, שילמנו כסף רב.

מוחמד קיואן: בסופו של דבר אחרי שעשינו את הפיתוח בדרום, בא מינהל מקרקעי ישראל וגם שמו שם שלט ואמרו לנו, אין לכם מה לחפש כאן.

מוחמד קיואן: מי שינסה לקבור כאן עובר על החוק.

מוחמד קיואן: אנחנו מתחת לחוק ולא מעל.

מוחמד קיואן: נעצרנו, עמדנו, הפסדנו ושתקנו.

מוחמד קיואן: אין לנו מה לחפש שם כי אם נעבור על החוק יאשימו אותנו.

מוחמד קיואן: לכן אמרנו, לא נעבור על החוק, נמשיך בדרכנו עד הסוף עד שנמצא מקום.

מוחמד קיואן: אנחנו מודים לכם שהזמנתם אותנו ושאתם דואגים לנו.

מוחמד קיואן: אני אבקש בזמן הקרוב ביותר, כמה שיש באפשרותכם, להמציא לנו חלקת אדמה שנוכל לקבור את המנוחים שלנו בכבוד.

מוחמד קיואן: תודה רבה.

גאלב מג'אדלה: תודה רבה.

גאלב מג'אדלה: סגן ראש המועצה שאגור בבקשה.

עבאס תיתי: אדוני היושב ראש, נכבדי.

עבאס תיתי: לא תיארתי לעצמי שיבוא יום שבאמת נראה את המראות שאנחנו רואים עכשיו ורואים יום יום.

עבאס תיתי: זה הפך למראה שיגרתי בכפרים רבים.

עבאס תיתי: אנחנו במאבק מתמיד על הזכות של הקצאת אדמות על מנת שהאנשים יבנו ויחיו אבל את המאבק בצורה ההפוכה על מקום להיקבר, באמת לא תיארתי לעצמי שיבוא יום ונראה דברים כאלה מזעזעים.

עבאס תיתי: אנחנו כנבחרי ציבור עלינו לשרת את הציבור, וכפי שאמר קודמי, הרבה אומרים עלינו שאנחנו מפירי חוק מאחר ואנחנו בונים והצעירים שלנו הולכים וגרים במקומות שבאמת לא קיבלנו עליהם היתרי בנייה.

עבאס תיתי: אבל גם בצד השני, לדאוג שתהיה אדמה שהמת יכנס לקבר שלו בכבוד, זה דבר מזעזע יותר.

עבאס תיתי: וכאן אני כמשרת אנשים פונה לכל הגורמים המוסמכים והנוגעים בדבר, שיפתחו את העיניים שלהם טוב טוב ויראו את הצרכים שלנו, אחרת אנחנו נהיה גם מפירי חוק בצד הנגדי.

עבאס תיתי: תודה רבה לכולם ואני מקווה באמת שנגיע לתוצאות היום בישיבה הזאת.

גאלב מג'אדלה: תודה.

גאלב מג'אדלה: אנחנו קיבלנו מכתב מראש המועצה שאגור.

גאלב מג'אדלה: בבקשה.

מוחמד שעבן: אני מוחמד שעבן מהנדס עיריית שאגור.

מוחמד שעבן: אני אתמקד בנושא של מג'דל כרום.

מוחמד שעבן: הבעיה הספציפית של בית הקברות במג'דל כרום היא שזה פחות משלושה דונם ל 12 אלף תושבים שזה משנת 48.

מוחמד שעבן: מאז לא נוסף חצי מטר של שטח לקבורה לבתי הקברות במג'דל כרום, למרות כל החישובים בעניין של תוכניות אב והצרכים של היישוב מג'דל כרום עוד לפני האיחוד, שלמג'דל כרום צריך להוסיף מינימום עוד 6 דונם לבית הקברות.

מוחמד שעבן: גם המצב העובדתי כמו שדיברו נציגי הציבור האחרים.

מוחמד שעבן: מבחינה הנדסית אנחנו לפני כשלוש או ארבע שנים הגשנו תוכנית מפורטת מדרום לכביש עכו צפת שנקרא כביש 85 החדש.

מוחמד שעבן: לאחר העברתו של הכביש הגשנו תוכנית מפורטת שהיא צמודה או במדרונות ההר ששייכים למשגב.

מוחמד שעבן: לצערי הרב, אדוני היושב ראש, קיבלנו התנגדות של משגב.

מוחמד שעבן: מאוחר יותר כאשר המצב היה כל כך גרוע, העמותה של המסגד בתרומות של כמאה אלף שקל עשו פיתוח לפני מתן כל ההכשרים של התוכנית המפורטת, ואז קיבלנו הודעה ממינהל מקרקעי ישראל שאין הקצאת קרקע לפני הפיתרון של שינוי הייעוד וכל העניין התעכב.

מוחמד שעבן: אמרו, תמצאו לכם קרקע אחרת חוץ מהקרקע הזאת.

מוחמד שעבן: לאחר הישיבה מצאנו קרקע אחרת.

מוחמד שעבן: הייתה לנו ישיבה בדצמבר במינהל מקרקעי ישראל, ב 27 בדצמבר, פה בירושלים אצל אפרתי והתמקדנו בנושא הספציפי עם ראש העיר.

מוחמד שעבן: מר יעקב אפרתי וגם מנהל מחוז צפון במינהל מקרקעי ישראל, מר גבי ויצמן, אמרו, תמצאו קרקע ואנחנו נריץ את העניין.

מוחמד שעבן: שבוע לאחר מכן מצאנו קרקע גם מדרום לכביש 85 שזה קל לביצוע כי היא קרקע חזיתית דרומית לכביש 85.

מוחמד שעבן: הגשנו את הבקשה בישיבה עם מר גבי ויצמן וזה עדיין בבדיקה.

מוחמד שעבן: ולטובתנו שעכשיו משרד הפנים וות"ל, הוועדה לתשתיות לאומיות, באותו מקום מתכננים לבנות גשר כשהסיבה לכך כפי שנאמרה היא שצריך פתרון תחבורתי דרומית לכביש 85.

מוחמד שעבן: אין לנו בעיה שם.

מוחמד שעבן: אבל אנחנו תמיד נתקלים לא רק במתים אלא גם בחיים שיש לנו שכונה שם.

מוחמד שעבן: דיברנו גם על זה וראש המועצה שלח מכתב לכבוד השר, יועץ השר יודע מזה, אדון זידאן, ששם קיימת שכונה דרומית בלי פתרון תחבורתי, ועכשיו עם הפיתרון התחבורתי מדרום לכביש 85, שזה עכו צפת הישן, אנחנו מגישים בקשה לאישור המינהל ואני מקווה שהמינהל יזרז את זה, שיאשרו לנו את ה 12 דונם שביקשנו שזה ברוטו.

מוחמד שעבן: בנטו יוצא שזה 6 דונם.

מוחמד שעבן: ושבוועדה המחוזית לא יגידו דרומית לכביש 85 אתם לא יכולים לתכנן.

מוחמד שעבן: יש לנו 4000 מתוך 9000 דונם שבצרכים, לפי החישובים שלנו, לפי תוכנית האב של היישוב, שם אפשר לתכנן.

מוחמד שעבן: שם אנחנו מתכננים גם בית קברות וגם איצטדיון כדורגל.

מוחמד שעבן: אנחנו עכשיו נתמקד פה בבית הקברות בדבר הנחוץ ביותר, שבוועדה המחוזית יושב אלכס איסבול ויגיד, כן אדוני, למתים יש מקום דרומית לכביש 85.

מוחמד שעבן: זה דבר אחד.

גאלב מג'אדלה: דרומה לכביש 85 , זה חלקת מנהל?

מוחמד שעבן: איפה שעמדת עם כבוד השר פואד בן אליעזר זה בדיוק המקום.

מוחמד שעבן: זה חלקת מנהל בשטח שיפוט של מג'ד אל כרום, של עיריית שאגור.

מוחמד שעבן: זה בבעלות שלנו.

גאלב מג'אדלה: אבל מי הבעלים?

מוחמד שעבן: מינהל מקרקעי ישראל, חלקה 52 שם, יש בקשה מסודרת ואנחנו רוצים לתכנן.

גאלב מג'אדלה: תחום השיפוט הוא של מג'ד אל כרום והבעלות היא של המינהל?

מוחמד שעבן: כן, אתה יכול לרשום, זה חלקה 52 ועוד כמה חלקות, גוש 19/049 שהיא נטו של המינהל ויש עוד כמה חלקות פרטיות שאין לנו בעיה מבחינה זאת.

מוחמד שעבן: מה שמצפון לכביש 85, שם אין לנו קרקעות מינהל שאפשר לנצל שם.

מוחמד שעבן: כל פעם שאנחנו מדברים על דרומית לכביש הזה, אומרים לנו תתכננו מצפון.

מוחמד שעבן: אין לנו, מה לעשות?

מוחמד שעבן: שלושים אחוז מהתושבים של היישוב מג'ד אל כרום יש להם קרקעות.

מוחמד שעבן: 70 אחוז מחוסרי קרקעות והגישה החדשה של המינהל עכשיו בכלל היא שהפרטי צריך לתרום.

שמעון נבון: תפקיע,

מוחמד שעבן: הקרקעות של המינהל מיועדות לצרכי ציבור, לא לשיווק ולא לכסף ולא לכלכלה.

מוחמד שעבן: עוד הערה אחת.

מוחמד שעבן: גם בשלב שמתקדם אישור תקציבי לביצוע הפרוייקט של בית הקברות.

מוחמד שעבן: הרי אנחנו במצוקה כספית בעירייה, במועצה החדשה ובמיוחד במג'ד אל כרום שנמצאת בחובות כספיים.

מוחמד שעבן: אנחנו זקוקים לאישור תקציבי ממשרד ראש הממשלה וממשרד הפנים כדי שנוכל לתכנן אחרי כל הפרוצדורה ולהמליץ בפני הוועדה המחוזית לאשר את הנושא הזה, תודה רבה לכם.

גאלב מג'אדלה: תודה רבה.

עבד עבדאל קאדר: אני הרבה שנים בכפר יאסיף, מהמנהיגות המוסלמית המובילה בגליל.

עבד עבדאל קאדר: הבעיה של עראבה ומג'ד אל כרום היא בעיה של הרוב המכריע של היישובים הערביים ואנחנו מאמינים שהבעיה הזאת צריכה לקבל פיתרון שורש, פיתרון יסודי לטווח ארוך.

עבד עבדאל קאדר: זוהי בעיה סבוכה, אמיתית ונפוצה.

גאלב מג'אדלה: תודה רבה.

אחמד פיאד עאסלה: בוקר טוב.

אחמד פיאד עאסלה: אני ראש מועצה איזורית בוסתאן אל מלכ.

אחמד פיאד עאסלה: זה 4 כפרים על יד עפולה.

אחמד פיאד עאסלה: הזדעזעתי ממה ששמעתי וראיתי כאן במצגת עם מה שקורה בעראבה.

אחמד פיאד עאסלה: הבעיה הזו של חוסר בבתי קברות היא הבעיה העיקרית בכל המיגזר הערבי, כמעט בכל יישוב.

אחמד פיאד עאסלה: אנחנו חשים ורואים שחסרים בתי קברות.

אחמד פיאד עאסלה: כולנו יודעים שהבעיה העיקרית היא בעיית התכנון בתוכניות המתאר וגם בתחומי השיפוט.

אחמד פיאד עאסלה: לצורך פיתרון אני מציע להקים ועדה בין משרדית שתכלול את משרד הפנים, משרד הדתות, מינהל מקרקעי ישראל ואם אפשר גם לצרף את מרכז המועצות האיזוריות כי רוב הבעיות הן עם המועצות האיזוריות, גם במשגב, גם בגלבוע ובשאר המקומות.

אחמד פיאד עאסלה: שם יבררו את תחומי השיפוט כי המועצות האיזוריות חולשות על תחומי שיפוט שלפעמים מגיעים עד הבתים של היישובים הערביים.

אחמד פיאד עאסלה: לצורך פיתרון הבעיה צריך להיכנס לדו שיח דרך הוועדה הזו.

אחמד פיאד עאסלה: כמו כן אני מציע גם להקים גוף של קיצורי דרך כי אם נסמוך על הוועדה המחוזית, הרי כל תוכניות המיתאר בצפון תקועות בוועדה המחוזית ואי אפשר לקדם אותן.

אחמד פיאד עאסלה: לצורך פתרון הבעיה צריך להקים את הגוף הזה שידאג לקיצורי דרך ואז אולי נגיע לפיתרון חלקי ולאט לאט הכל יסתדר.

אחמד פיאד עאסלה: תודה רבה לכולם.

עפיף חלאילה: הייתי מסתפק באמת במה ששמעתי מכל החברים אבל אני חושב שאין אדם שלא הזדעזע לראות את המראות האלה במדינת ישראל שמכבדת את האדם.

עפיף חלאילה: אם הייתי בחו"ל ומישהו היה מספר לי שבמדינה שלי יש מקרים שכאלה, הייתי אומר לו שהוא ממש קיצוני ואנטי יהודי.

עפיף חלאילה: אני לא מבין איך המדינה שלנו מסכימה שאדמת המינהל של הכפר, של תושבי הכפר שעזבו את הארץ ונמצאים בלבנון, שאסור לנו להשתמש בה.

עפיף חלאילה: למרות שהייתה פעם הכרזה של שר השיכון לשעבר פואד בן אליעזר, שכל אדמות המינהל הן רכוש של הכפר, של הציבור.

עפיף חלאילה: אני הייתי מציע לעראבה, למג'ד אל כרום, לכפרים בישראל שנמצאים במצוקה כזו, בואו נתגייר ונעבור למשגב.

עפיף חלאילה: שלושים אחוז עברו מרוסיה לכאן שהם רובם לא יהודים, רשמו את עצמם כיהודים והם גרים במדינה ישראל.

עפיף חלאילה: וכיום משרד הפנים יודע שמעל שלושים אחוז מהעולים מרוסיה אינם יהודים.

עפיף חלאילה: אני מציע לנו בואו חברים.

עפיף חלאילה: בואו נתגייר, נהייה יהודים, נגור במשגב, אולי תיפתר הבעיה, אחרת מה אפשר לעשות.

עפיף חלאילה: אני אומר לכם במג'ד אל כרום, אנחנו גם נתחיל עם כל הקבורה, אפילו שיעלה לנו כסף, להביא עיתונאות, טלביזיה על נושא בית הקברות.

עפיף חלאילה: אם זה באמת כבוד למדינת ישראל ולעם היהודי, ואני יודע שמבחינה יהודית ודתית אתם מכבדים את המתים.

עפיף חלאילה: אם יש עצמות בהונלולו, אתם דואגים להביא אותם למדינת ישראל ואני לא יכול לקבור את אבי, אמי ואחי בקבר אחד.

שוקרי חטיב: אני רוצה רק להוסיף מבחינת הגיינה.

שוקרי חטיב: פתיחת קבר מבחינה תברואתית היא מאוד מסוכנת.

שוקרי חטיב: יש וירוסים, יש נגיפים, חידקים.

שוקרי חטיב: חוץ מזה מה שנאמר פה היה, תפקיע.

שוקרי חטיב: מספיק הופקעו לנו אדמות.

שוקרי חטיב: למה שלא תתנו לנו.

שוקרי חטיב: במשגב יש 10,000 תושבים או אולי 12,000 תושבים ויש להם 200,000 דונם אדמה.

שוקרי חטיב: הגליל כל הכפרים בגליל, כמעט 100,000 איש, אין להם את הרבע ממה שיש למשגב .

שוקרי חטיב: למה שלא תפקיעו את האדמה שלהם לטובתנו, זאת אדמה שלנו שהופקעה מאיתנו.

גאלב מג'אדלה: תודה.

גאלב מג'אדלה: חוסן בסול מהנדס המועצה המקומית ריינה, בבקשה.

חוסן בסול: יש שתי עדות בכפר, נוצרים ומוסלמים.

חוסן בסול: למוסלמים יש חלקה קטנה, בעוד כשנה המקום מתמלא.

חוסן בסול: לנוצרים אין מקום בכלל.

חוסן בסול: המועצה יזמה תוכנית מפורטת ויש לנו את התוכנית לבית קברות חדש.

חוסן בסול: אבל לצערי הרב אין לנו תקציב למימוש התוכנית.

חוסן בסול: אנחנו מבקשים מכבוד הוועדה,

גאלב מג'אדלה: של מי הקרקע?

חוסן בסול: היא הייתה של המינהל, יזמנו תוכנית מפורטת.

חוסן בסול: יש לנו אישורים אבל אין לנו תקציב לבנייה.

זיאד להואני: ברשותך אפשר להעיר מילה נוספת.

זיאד להואני: כשהצגנו את הדברים שכחנו להביא לך מספר חשוב.

זיאד להואני: מול מספר תושבים ששווה ל 18,500 בכפר עראבה,

פאוזי שמאלי: זה בממוצע כאילו כל יום יש לך הלוויה.

פאוזי שמאלי: למרות שדיברו כאן הרבה רציתי להוסיף עוד כמה הערות.

פאוזי שמאלי: 12,000 תושבים.

פאוזי שמאלי: הצד הצפוני של מג'ד אל כרום הוא הר שיש בו שיפוע חזק, אי אפשר לבנות בו ולעשות בתי קברות.

פאוזי שמאלי: אין לנו שום מקום חוץ מהצד הדרומי, ובצד הדרומי אנחנו לא מקבלים אישורים לבנות בית קברות למרות שלקחנו על עצמנו והכנו פיתוח לבית הקברות והמינהל לא נתן לנו להמשיך.

פאוזי שמאלי: יש לנו בערך בכפר כל 10 ימים לוויה.

פאוזי שמאלי: היום אנחנו נמצאים במצוקה כזאת שאין לנו קבר אפילו לתינוק אחד.

גאלב מג'אדלה: תודה רבה.

גאלב מג'אדלה: יועץ שר הפנים עלי זידאן, בבקשה.

עלי זידאן: ראשית אני רוצה באמת להודות לך אדוני היושב ראש, בשם כל המיגזר, על הדיון המוסרי והחשוב הזה.

עלי זידאן: הבעיה היא בעיה מוסרית ממדרגה ראשונה.

עלי זידאן: כבוד האדם חשוב אבל כל הכבוד בכבוד המת הוא בקבורתו כי אנחנו ברוך השם כולנו דתיים, וכל בני האדם הם אותם בני אדם.

עלי זידאן: הקבורה אצלנו היא חלק מהדת ועדיין לא הגענו למצב כמו במקומות אחרים ששורפים את המת.

עלי זידאן: ברוך השם קבורת האדם היא חלק חשוב.

עלי זידאן: הבעיה היא בעיה בין משרדית, לא שייכת רק למשרד הפנים.

עלי זידאן: ונכון מה שאמר ידידי אחמד פיאד עאסלה, שחשוב מאוד שתוקם ועדה בין משרדית.

עלי זידאן: בנושא הפיתוח למשל, אפשר לדעתי לפנות למחוזות של משרד הפנים.

עלי זידאן: בנושא הקרקע הפיתרון היחידי לדעתי הוא המינהל.

עלי זידאן: בנושא הפקעת האדמות כיום זהו נושא קשה וכמעט בלתי אפשרי, רק במסגרת תוכנית מיתאר שתאושר אולי בעוד כמה שנים, לכן כדאי להקים ועדה שתטפל בזה באופן מהיר וייחודי ו ותעשה את עבודתם של מנהלי המחוזות.

עלי זידאן: הבעיה היא חריפה ביותר בשאגור ובמג'ד אל כרום.

עלי זידאן: הבעיה היא גם ביישובים כמו עראבה, בבוסתן של המיגזר בכפר מנדה וביישובים אחרים, אני יודע שכמעט ואין מקומות קבורה והיום לפתוח קבר טרי זה מעשה מאוד חמור מבחינה דתית ומוסרית.

עלי זידאן: לכן אני מבקש מכל הנציגים של המשרדים השונים לגלות אחריות, לגלות אוזן קשבת כי הבעיה היא בעיה של המדינה והמדינה חייבת לתת לה פיתרון.

עלי זידאן: לא יתכן שזעקת המתים וזעקת החיים תימשך בצורה כל כך חריפה.

עלי זידאן: הגיע אלי מכתב של מישהו שמישהו פונה אלי כמו לאלוהים כי אין אף אחד שישמע אותו בעולם.

עלי זידאן: נכון שזה בצורה בוטה אבל זה מבטא כעס על תופעה מאוד חמורה.

עלי זידאן: לכן אנחנו הנציגים, יש לנו הסמכות לדרוש מנציגי המינהל לתת פיתרון מהיר לבעיה.

יעקב סלמה: קודם כל מה שראינו פה בעראבה הוא בהחלט מזעזע ומראה מאוד קשה.

יעקב סלמה: אנחנו מודעים לחלק מבעית בתי הקברות במיגזר הערבי ובהחלט בחלק מהמקומות הבעיה קשה מאוד.

יעקב סלמה: פה צריך להפעיל את זה בשני תחומים.

יעקב סלמה: דבר ראשון זו הבעיה האקוטית איפה שאין מקומות קבורה ולתת לזה פיתרון מיידי.

יעקב סלמה: הדבר השני הוא איפה שיש מקומות והמצב פחות טוב זה יכול להידחות עוד טיפה אבל צריך לתת עדיפות למקומות שבהם אין מקום קבורה, ויש כאלה, לא רק בעארבה ובשאגור.

יעקב סלמה: מבחינת תקציבים אנחנו מתקצבים פיתוח בתי קברות.

יעקב סלמה: לצערי גם במשך שנים שוכב אצלנו תקציב של חלק גדול מהמועצות.

יעקב סלמה: אני מדבר על שלוש וארבע שנים, ולא ניצלו אותו וחבל.

יעקב סלמה: זאת אומרת הם יכולים לבקש, יש אצלנו רשימות שמראות שפנינו למועצות ואמרנו להן בואו תנצלו את התקציב הזה.

יעקב סלמה: לצערנו הוא לא נוצל וזה כמה מאות אלפי שקלים טובים שלא באו לקבל אותם.

גאלב מג'אדלה: זה תקציב לאחזקת בתי הקברות?

גאלב מג'אדלה: לפיתוח או לאחזקה?

יעקב סלמה: זה גם לפיתוח וגם לאחזקה, זה יכול להיות גם לזה וגם לזה.

יעקב סלמה: התהליך בשביל להגיע לבית קברות רווי הוא תהליך של שנים רבות.

יעקב סלמה: אני לא מבין איך מועצות הגיעו עד ליום הזה שאין בכלל מקום.

יעקב סלמה: למה לא התחילו לפעול לפני עשר שנים.

יעקב סלמה: אם את הישיבה הזאת או דומה לה היו מבצעים לפני חמש שנים, לא היינו מגיעים למצב הזה היום.

יעקב סלמה: היה צריך להיות שיתוף פעולה, של רשויות בעיקר, כי הם אחראים על בתי הקברות, עם המוסדות המוסמכים בממשלה.

גאלב מג'אדלה: יעקב תודה רבה, סמנכ"ל משרד הפנים ישראל עינב בבקשה.

ישראל עינב: הנושא של קדושת המת משותף לכל הדתות, אני חושב שאין בחדר הזה מחלוקת בין איזשהו גוף, מועצה ולא משנה אם זה אנחנו הפקידות המקצועית או הדרג של נבחרי הציבור שיודעים שצריך לתת לזה פיתרון.

ישראל עינב: נקודת המפתח היא תכנון, זאת מילת המפתח וכך העולם נוהג.

ישראל עינב: יש לנו סטטיסטיקות ואנחנו יודעים מה יהיו הצרכים בעוד שנה, בעוד שלוש, בעוד חמש ובעוד עשר שנים.

ישראל עינב: אנחנו יודעים צורך מסויים, אנחנו יודעים תוחלת חיים, אנחנו בהחלט מודעים לעניין ולכן נקודת המפתח היא תכנון.

ישראל עינב: למיטב הערכתי ואני אבחן את העניין הזה כשאשוב מהדיון, במינהל התכנון באגף שעוסק במיגזר, יש איזשהו תכנון ארוך טווח שמדבר על הקצאת שטח לכך, ואם הוא לא הושלם צריך בהחלט לזרז אותו.

ישראל עינב: אני לא חושב שהפיתרון הוא ועדה.

ישראל עינב: אני חושב בהחלט שישנם נתונים ואנחנו צריכים להעביר אותם ונעביר אותם לידיעת יושב הראש לגבי הקצאת שטחים וכמובן שזה בשיתוף עם מינהל מקרקעי ישראל.

ישראל עינב: לא יתכן מצב שאין מקום קבורה.

ישראל עינב: אבל מהצד השני צריך לזכור, שלא לכל כפר, לפחות לטעמי, אמור להיות בית קברות.

ישראל עינב: כפי שאין לכל עיר, אין לכל כפר.

ישראל עינב: אני חושב שאנחנו צריכים להתחיל לסגל לעצמנו נורמות של בתי קברות איזוריים, בעיקר על כך שאנחנו בעתיד, אני לא יודע אם זה יתקיים השנה או בשנה הבאה, הכנסת קבעה בנובמבר 2006, אנחנו מדברים גם על איחוד רשויות שחלק מהם אולי יושבים גם כאן.

ישראל עינב: צריך לדבר על בתי קברות איזוריים, לא בכל כפר, בוודאי לא בחצרות הבתים, אלא בתי קברות שישרתו סביבה גיאוגרפית כלשהיא שתיקבע, ושיתנו כמובן, כפי שאמרתי בתחילה, מענה סטטיסטי על פי מה שאנחנו צופים לצורך הקיים, וכמובן כל אחד בהתאם להלכה המנחה אותו.

ישראל עינב: אם הדת היהודית יכולה לבחון היום קבורה בקומות, אינני בקי בדת המוסלמית ואינני רוצה להביע דיעה, אבל בדת היהודית בוחנים היום את נושא הקבורה בקומות, אז עצם זה שבוחנים אותה יכול להיות שזה אפשרי.

ישראל עינב: אבל צריכים לעשות את זה כמובן אנשי דת, זה לא קשור לפקידות המקצועית.

ישראל עינב: אבל בהחלט צריך לבחון את העניין הזה כיוון שאנחנו נמצאים במצוקת קרקע איומה במדינת ישראל בכל המיגזרים ויתכן שהקבורה בקומות יכולה להוות פיתרון ראוי.

ישראל עינב: אמר מר סלמה נקודה מאוד חשובה.

ישראל עינב: ישנו כסף, הוא לא גדול במונחים של היום אבל הוא כסף משמעותי שהוקצה למועצות לצורך אחזקת בתי קברות, ואני, בתוקף תפקידי גם מסייר במיגזר ואני רואה בתי קברות שצריכים, לפחות לטעמי, להיראות יותר טוב, והכסף הזה לא מנוצל.

ישראל עינב: כי אם הוא הוקצה לפני שנתיים שלוש וכנגד ביצוע וקבלות אנחנו נותנים את הכסף, הכסף מונח והוא לא מנוצל, וצריך לעודד בהחלט את המועצות, לנצל את הכסף לדבר הזה ולפתח את בתי הקברות.

ישראל עינב: ומכיוון שאנחנו כאן כרגע בדיון, בין היתר על כבודו של המת, וכבודו של המת זה גם איפה אנחנו קוברים והיכן משפחתו לאחר מכן מגיע להגיד עליו כמה פסוקים.

ישראל עינב: אז אם אנחנו כבר נותנים כסף, ואני חושב שהוא לא מספיק לדברים האלה, אבל מה שאנחנו נותנים נמצא, ונמצא במועצות, אז אני מאוד מבקש מהוועדה שתצא גם בקריאה לעניין הזה לנצל את הכסף.

ישראל עינב: ולסיכום, אני רוצה לומר כפי שפתחתי, מילת המפתח היא תכנון.

ישראל עינב: אני אראה אצלי במינהל התכנון מה נקבע לגבי בתי העלמין בעתיד ואני אעדכן את הוועדה בעניין הזה.

גאלב מג'אדלה: תודה רבה.

גאלב מג'אדלה: אנחנו רוצים לתת קודם כל אפשרות לנציגי המשרדים להשלים את הדברים שלהם.

גאלב מג'אדלה: מר נבון מהביטוח הלאומי בבקשה.

שמעון נבון: כשאני מדבר על נושא של הפקעות, היום כל שטחי הקבורה במדינת ישראל שייכים ברוב רובם לאנשים פרטיים כאלה או אחרים.

שמעון נבון: בדרך כלל מפקיעים אותם לצרכי ציבור וישנם מקומות שהאוצר אמור להפקיע.

שמעון נבון: הפקעת קרקע של האוצר היא הרבה יותר קלה לאוצר לצרכי ציבור ודברים אחרים, ויכול להיות שיש הפקעה של האוצר שרוצה להפקיע לטובת בית עלמין לאו דווקא ששייך לבתי עלמין פרטיים, ולאו דווקא של חקלאי כזה או אחר.

שמעון נבון: הנושא הבעייתי במיגזר הלא יהודי, ואני מדבר על כל המיגזר הלא יהודי, הם שהרשויות קרי הרשות המקומית או אפילו גופים של הרשות, כלומר זה יכול להיות מיסגד כזה או אחר, שמנהל את בתי העלמין.

שמעון נבון: אין ניהול של בתי עלמין.

שמעון נבון: כל אחד קובר את בני המשפחה איפה שהוא רוצה, מתי שהוא רוצה בצורה לא מסודרת, בלי רישומים, וזו הבעיה הכואבת.

שמעון נבון: ומה שקרה פה זה שבלי פקודת הבריאות מישהו פותח קבר, רופא לא היה שם בשביל לבדוק את פתיחת הקבר, זה בטוח, וכל אחד עשה מה שהוא רצה.

שמעון נבון: אם זה היה בידי גוף מסודר כמו מועצה מקומית, תבינו, כל נציגי המועצות המקומיות שחתומות איתי בהסכם שהגוף שהמועצה המקומית מנהלת אותו, לא נמצא פה.

שמעון נבון: והמצב הוא כזה שאנחנו משלמים באופן אישי למשפחה שרוצה את הקבורה, באופן פרטני לאותה משפחה.

שמעון נבון: ישנם מועצות המקומיות אחרות שלא נמצאות פה מאחר ובית העלמין שם מתוכנן ומסודר וכל דבר נרשם בצורה מסודרת, הכסף מועבר ישירות למועצה המקומית או למיסגד או לכל גוף של התנועה האיסלמית שמנהלת ומתחזקת את בתי העלמין ובתי העלמין שלה נראים הרבה יותר טוב, מסומנים ומגודרים, יש שבילים, יש מים, הכל בצורה מסודרת.

שמעון נבון: שאר המקומות לצערי המצב לא טוב וזה מה שראיתם במצגת, אני ראיתי בשטח מציאות פי עשר יותר קשה.

שמעון נבון: יש את הבעיה הזו גם ביפו שההנציגים לא נמצאים פה והיו את הבעיות האלה גם בוועד המוסלמי בלוד, טיפלנו בזה.

שמעון נבון: לצערי, אם ראשי הרשויות היו מעוניינים לקבל ישירות את דמי הקבורה והמדובר בהרבה מאוד כסף, ישירות לרשויות והן היו מתכננות, רושמות, וקובעות את סדרי הקבורה.

שמעון נבון: לא שכל בן משפחה חופר איפה שהוא רוצה, המצב לא היה כפי שהוא כיום.

שמעון נבון: במדינת ישראל אנחנו כבר מספר שנים קוברים בני משפחה אחד מעל השני, וגם מתכננים בתי עלמין, ויש הרשאה לביצוע של שמונה ותשעה ברצף, בקומות.

שמעון נבון: כלומר קומה ראשונה שניים, קומה שנייה עוד שניים והלאה.

שמעון נבון: זה בתל אביב.

גאלב מג'אדלה: מר נבון, אתה מודע לעלויות הגבוהות של זה.

שמעון נבון: ידוע.

שמעון נבון: מדינת ישראל לא מקצה מספיק לפיתוח גם לא במיגזר היהודי.

שמעון נבון: אפילו במיגזר היהודי אין תקציבי פיתוח לבתי העלמין מאחר ושיטות שמירת המקום או אדם שרוצה לקנות מקום, לא נהוגות במגזרים הלא יהודיים, גם הנוצרים וגם המוסלמים, אף אחד לא קונה מקום או שומר לעצמו מקום.

שמעון נבון: אחד מתפקידי הוועדה הבין משרדית יהיה לדאוג שתקציבי הפיתוח במגזרים האלה יהיו מיוחדים בגלל הצרכים המיוחדים שלהם.

שמעון נבון: אם אף אחד לא קונה אי אפשר לפתח.

שמעון נבון: אצל המגזר היהודי קונים שטחי קבורה.

שמעון נבון: המשפחה קונה שטחי קבורה ולכן הכספים האלה מיועדים לפיתוח.

שמעון נבון: במגזרים אחרים אני אמרתי מראש שהמדינה צריכה לפתח שישה, שבעה בתי עלמין איזוריים, שיענו על הצרכים המקומיים, קרי באיזור הגליל יש מצוקה, באזור המשולש יש מצוקה.

שמעון נבון: אני אפילו ביקרתי בעראבה לפני תשע ועשר שנים ונפגשתי עם נציגות בשביל לעניין אותם לקבל את הכסף ישירות והם יפתחו ויקברו וזה ייעשה בצורה מסודרת.

שמעון נבון: במספר רשויות, בסכנין, בחיפה, בגוש חלב בכפר כנה, בג'אד, בזמר, בטירה, בכפר קאסם, לוד רמלה ועוד זה קיים.

שמעון נבון: בעראבה אין גוף שאחראי על הקבורה והמשפחות מקבלות ישירות את הכסף מאיתנו ולדעתי זה לא טוב כי מרבית הכסף לקבורה מוסלמית אמור ללכת לתחזוקת בתי הקברות לעשרות שנים, קרי ל 25 שנה.

גאלב מג'אדלה: מר נבון, היישובים האלה שמנית, חתומים על הסכם עם הביטוח הלאומי שהכספים עוברים לרשות המקומית,

שמעון נבון: לאותם גופים, והם מחוייבים לספק את כל שירותי הקבורה,

גאלב מג'אדלה: רגע, זה רשויות מקומיות או גופים?

שמעון נבון: יש אגודה.

שמעון נבון: יש לי כאן את הרשימה.

גאלב מג'אדלה: הגוף שחתום אתך מתחייב גם על אחזקת בית הקברות או רק לבצע את הקבורה?

שמעון נבון: גם לתחזק את בית העלמין למשך 25 שנה.

פאוזי שמאלי: אתה מדבר הרבה על משהו שכבר לא קיים, אנחנו מדברים על בית קברות החדש,

שמעון נבון: זה לא משנה.

שמעון נבון: נגיד שיוקצו לכם שטחי קבורה ועדיין משפחות יבצעו את הקבורה.

שמעון נבון: שתבינו מה שקורה.

שמעון נבון: אם המשפחות מבצעות את הקבורה ומשתלטות על שטחי קבורה סביבתיים משפחתיים והם קוברים שם, גולשים במרחקים בין קבר לקבר בכמויות, כל מטר באיבוד קרקע הוא בלתי הפיך.

שמעון נבון: שתבינו, אנחנו קוברים היום במינימום של המינימום של הקרקע.

שמעון נבון: משתמשים בקרקע בצורה הכי קמצנית מה שנקרא.

שמעון נבון: בשיטה רוויה עם רישומים מדוייקים כדי שנדע כל מי שנקבר שם.

שמעון נבון: אי אפשר לפתוח קבר ולהזיז את העצמות ולקבור מישהו אחר.

שמעון נבון: ראשית זה נוגד את פקודת הבריאות,

מוחמד שעבן: אני רוצה שתסביר בדיוק את הנושא של הפיתוח של העמותות והמועצה לבית הקברות החדש, תסביר לי בדיוק.

גאלב מג'אדלה: אדון מוחמד שעבן, מה שאומר מר נבון הוא שיש ביישובים מסויימים וזאת הרשימה, גופים למיניהם או עמותה או רשות מקומית שחתומים על הסכם עם הביטוח הלאומי.

גאלב מג'אדלה: הם אחראים בבית הקברות על ביצוע הקבורה ואחזקת בית הקברות בכספים האלה שהם מקבלים.

מוחמד שעבן: בקטע הזה הוא אומר שהכסף של מישהו שמת, העמותה מקבלת את הכסף.

מוחמד שעבן: אבל אני רוצה לפתח את בית הקברות, לפני שאקבל את הכסף עבור מת אחד אני רוצה לפתח את כל בית הקברות בהרבה כספים,

גאלב מג'אדלה: זה נושא אחר.

גאלב מג'אדלה: מר נבון מדבר עכשיו על הצד של הביטוח הלאומי.

גאלב מג'אדלה: החוק אומר שאו שהמשפחה מבצעת את הקבורה ומקבלת אחרי הקבורה את התמורה הכספית, או גוף מסויים ביישוב שאחראי על הקבורה או הרשות המקומית עצמה.

גאלב מג'אדלה: הוא מדבר על החוק.

עלי עאסלה: תרשה לי להשיב.

עלי עאסלה: אנחנו היינו חלק מהגוף הזה שכבודו מדבר עליו.

גאלב מג'אדלה: מי זה אנחנו?

עלי עאסלה: מג'ד אל כרום, חלק עם סכנין והגוף שהיה בעראבה נסגר.

עלי עאסלה: אבל לפני שהוא נסגר מעצמו אנחנו סגרנו אותו, למה?

עלי עאסלה: הגוף הזה בא ועשה מכרז עם הביטוח הלאומי.

עלי עאסלה: הכל טוב ויפה.

עלי עאסלה: באו אלינו ואמרו, קברתי מישהו.

עלי עאסלה: תביא לי קבלה מי רחץ אותו?

עלי עאסלה: תביא לי קבלה מי קבר, מי ניהל מי התפלל, מי עשה.

עלי עאסלה: ובסופו של דבר, עם כל הכבוד, אני לא רוצה להגיד את המילה גנבו, אבל לקחו תשעים אחוז מהכסף ולא ניתן גיבוי אפילו עשרה אחוזים.

עלי עאסלה: אדוני, לא חסר לנו גופים כאלה, אנחנו לא רוצים שקרנים.

עלי עאסלה: אנחנו רוצים לעבוד.

שמעון נבון: שני דברים.

שמעון נבון: לא אכפת לי שהרשות המקומית בעצמה תעשה את העבודה.

שמעון נבון: תבינו.

שמעון נבון: בעלי הקרקע הם שיקבעו איזה גוף יבצע את הקבורה.

שמעון נבון: מצידי שתקימו חברה פרטית, חברה ציבורית, מה שאתם רוצים.

שמעון נבון: אתם רוצים שהרשות המקומית תבצע את הקבורה?

שמעון נבון: היא מחוייבת להסכם והיא תקבל את הכסף ותפתח ותחזק את בתי העלמין ותרשום מי שנקבר שם ותהיה חייבת לדאוג שבית העלמין יהיה מסודר, נקי ומתוחזק.

שמעון נבון: לאו דווקא חברה פרטית.

שמעון נבון: אנחנו לא רוצים שום חברות פרטיות, אנחנו רוצים שהרשות המקומית תיקח על עצמה את ההתחייבויות ומה שמופיע בהסכם, ולתת את כל האפשרויות לבני המשפחה לעסוק ברחיצת הנפטר בבית, ולעשות את כל הטקסים שלהם שהם רוצים והם חייבים לשפות ולטפל בגופה ובקבורה בצורה יפה, לא תהיה בעיה לחתום על ההסכם עם רשות מקומית, ועובדה, ברוב המקומות הרשויות מקומיות הן שחתמו על ההסכם.

גאלב מג'אדלה: מר נבון, שאלה בבקשה.

גאלב מג'אדלה: אתה חתום על הסכם עם הגוף המסוים, לא חשוב כרגע מהו.

גאלב מג'אדלה: יש לך את הכלים לפתח?

גאלב מג'אדלה: אתה מגיע פעמיים בשנה לראות אם המקום מתוחזק, נקי מסודר, הם ממלאים את חובתם כלפיך על פי הסכם?

שמעון נבון: כן.

שמעון נבון: ראשית אנחנו בודקים, לצערנו הרב קיימים בכלל הרבה גופים.

שמעון נבון: שתבינו, במדינת ישראל יש בערך 640 גופים שעוסקים בקבורה.

שמעון נבון: במיגזר היהודי למשל אין תשלום ישירות למשפחה, אין דבר כזה.

שמעון נבון: כל הקבורות על פי החוק מתבצעות רק על ידי גופים.

גאלב מג'אדלה: זה מעוגן בחוק.

שמעון נבון: לדעתי יש צורך שגם אתם המוסלמים תלחצו על המערכת כן לבצע, מי שיכול שהקבורה תתבצע רק דרך גופים ולא על ידי אנשים פרטיים כי אחרת זו בעיה מאוד קשה.

מוחמד שעבן: אצלנו הכל בתרומה.

מוחמד שעבן: מי שמת זה צדקה לקבור אותו וכל האנשים באים ותורמים, זו התנדבות.

שמעון נבון: אבל אני משלם למשפחה.

גאלב מג'אדלה: בואו לא נסיט את הדיון.

גאלב מג'אדלה: אנחנו עכשיו מדברים על מצב קיים.

עבד אלרחמאן כבהא: יש לי שאלה.

עבד אלרחמאן כבהא: אני הבנתי מדבריך שבין היתר שהכסף הזה שאתם מוציאים צריך להיות גם לפיתוח בתי הקברות.

עבד אלרחמאן כבהא: או שאתה נותן לבני המשפחה וזה העלות של הקבורה, או שאני לוקח את הכסף ודואג לבית הקברות,

שמעון נבון: זו לא הכוונה.

שמעון נבון: מה שאמרתי בתחילת דברי.

שמעון נבון: מה שאנחנו משלמים הוא עבור ההוצאות הישירות של הקבורה, דהיינו להעביר את הנפטר בצורה מכובדת ממקום הפטירה, רחיצה, משם לבית הקברות, הספדים לאימאם ולכל מי שצריך, כל התהליך של הקבורה עד כיסוי הקבר.

שמעון נבון: הכסף הזה מיועד, בנוסף, בחלקו הגדול, לתחזוקה של אותו בית עלמין, לא למטרות פיתוח.

שמעון נבון: אני הסברתי במסגרת הוועדה הבין משרדית שקיימת, קיימת ועדה בין משרדית שעוסקת בנושא הקבורה, הצעתי ששם נתגבר את התקציבים לפיתוח, לכן גם תוכלו לפנות למשרד ראש הממשלה, יש תקציבי פיתוח גם בחלקם שם, גם אצל משרד הפנים אפשר לקבל תקציבי פיתוח, להגיש תוכניות, זה מפורסם בעיתון בצורה מסודרת, תקציבי פיתוח לגבי הפיתוח של בתי העלמין.

שמעון נבון: לכן צריך לתת את הדעת, כל המגזר הלא יהודי זו אותה בעיה.

שמעון נבון: אין רכישות של אחוזות קבר במיגזרים האלה ולכן צריך לתגבר את תקציבי הפיתוח.

שמעון נבון: כאשר מוקם בית עלמין אזורי הוא יהיה הרבה יותר מאשר בית עלמין ששייך רק לכפר.

עבד אלרחמאן כבהא: יש בעיה, אני לא רוצה להזכיר שם אבל יש איזושהי אגודה שמקבלת דמי הקבורה מהביטוח הלאומי.

עבד אלרחמאן כבהא: האחראי היה מוכרח להתבצר, שברו את הדלת עליו ודרשו, תביא את הכסף של אבא שלי, של אמא שלי, והוא ניצל בנס.

עבד אלרחמאן כבהא: לכן צריך לדעת איך להסדיר את העניין הזה.

עבד אלרחמאן כבהא: אי אפשר לתת לי כסף ואחר כך יבוא מישהו וידרוש את הכסף שלטענתו מגיע לו בגלל שהוא קבר את אבא שלו, הנושא צריך להיות ברור ומסודר.

גאלב מג'אדלה: רציתי לשאול אותך שאלה מפני שעולה בדעתי רעיון, אנחנו עוד נתייעץ על זה עם כמה גורמים אבל עולה לי רעיון לקדם חקיקה בנושא קבורה ביישוב הלא יהודי.

גאלב מג'אדלה: אצל המוסלמים זה שונה מאשר אצל הנוצרים, גם אצל הדרוזים זה שונה, צריך לבדוק את זה אבל בעיקרון רציתי לשאול.

גאלב מג'אדלה: אמרת שאתם משלמים וחתומים עם גופים.

גאלב מג'אדלה: זה שאתה חתום עם המועצה אני מבין אבל כדאי שתדע, גם אם אתה חתום עם רשות מקומית, הרשות המקומית הדבר היחיד שהיא תורמת לעניין של הקבורה בפועל זה השירותים שנותנים באותו יום, מים ומצבה.

גאלב מג'אדלה: עכשיו, המשפחה באים ועושים את זה בהתנדבות, חברים מסביב, קרובים.

גאלב מג'אדלה: בכסף הזה שאתה נותן לרשות המקומית, היא מחוייבת על פי הסכם אתך לדאוג לפיתוח ולגינון ואחזקה וכל הדברים האלה?

שמעון נבון: כן.

שמעון נבון: בהסכם איתי היא מחוייבת להחזיר לבני המשפחה חלק מההוצאות שהיו לה.

שמעון נבון: לדעתי מה שעקרוני בקבורה המוסלמית זה מספר דברים, ותקנו אותי אם אני טועה.

שמעון נבון: זה העברה לבית בדרך כלל כשרוחצים, מלבישים אותו בכאפן ומעבירים אותו בחזרה לבית העלמין.

זיאד להואני: זה הכל נעשה בהתנדבות,

שמעון נבון: לא משנה, בני משפחה וקרובים חופרים את הקבר ובונים, המועצה המקומית מה שהיא צריכה לעשות זה לדאוג שהדברים האלה עובדים, דהיינו היא לוקחת את הרכב של העברת הנפטרים עם הנהג שלה ועבירה את הנפטר מהבית.

שמעון נבון: האימאם רוחץ, מחזירים אותו, בינתיים בני המשפחה חופרים את הקבר ומבצעים את כל הקבורה.

שמעון נבון: כלומר את בניית הקבר באדמה המועצה המקומית יכולה לבצע, לספק את כל האמצעים.

שמעון נבון: היא משפה את המשפחה בסכום שאנחנו קובעים אותו בהסכם על פי סוגי הקבורה השונים, היא משפה את המשפחה בסכום הזה.

שמעון נבון: שאר הכסף מיועד לתחזוקה, רישום, ניקיון, גידור, גינון ושמירה על המקום.

גאלב מג'אדלה: תודה רבה.

גאלב מג'אדלה: מר יורם עבודי בבקשה.

יורם עבודי: אני בא מתחום התכנון ומשרד הפנים כבר אמר את רוב הדברים שאנחנו גם במגזר היהודי מקדמים תיכנון בתי עלמין של בתי עלמין איזוריים, יש גם תוכנית מיתאר ארצית לבתי העלמין, איזוריים, יש באזור חיפה, וגם הנושא של הקבורה הרוויה שבמסגרת ועדה בין משרדית אנחנו מחפשים דרכים לתמרץ את הציבור לעבור לשיטה הזאת ולנסות באמצעות דרכים כלכליות לאפשר את המימון של פיתוח השיטה הזאת שהיא מאוד יקרה.

יורם עבודי: מינהל מקרקעי ישראל כפוף להחלטות בנקאיות של מועצת מקרקעי ישראל שקובעות איזה קרקע של בית עלמין תופקע רק אם היא הוקדשה לבית קברות בתוכנית מאושרת.

יורם עבודי: קשה לנו לתת קרקע או אפילו לאתר קרקע ולתת אותה בלי אזהרה של הנושא התכנוני, ואנחנו תומכים בתכנון.

יורם עבודי: עכשיו דיברתי עם אדריכל מחוז מרכז למשל, שהוא חותם על התוכניות של ג'לג'וליה והרחבה של בית העלמין ברברה.

יורם עבודי: המינהל תומך בקידום של התוכניות ולאחר ששוכנע הוא מקצה אותם יש לו עוד תביעה אחת של מועצת מקרקעי ישראל.

יורם עבודי: החלטה 235 שאומרת שהרשות המקומית תתחייב לשאת בהוצאות הפיתוח.

יורם עבודי: זה תנאי כדי לאפשר קבורה יעילה ונכונה בשטח כדי שלא תהיה קבורה ספורדית ואחר כך ימצאו קברים במקומות שחשבו שאין וכו'.

גאלב מג'אדלה: מר עבודי, אני מבקש ממך.

גאלב מג'אדלה: אני מכבד את זה שתרמת לדיון ואני מודה לך.

גאלב מג'אדלה: אבל אני מבקש ממך, היום כשאתה חוזר למשרד, אנחנו בחלק של הסיכומים עכשיו, תואיל בטובך, אני מקווה שהאוזן שלך קולטת את המוסיקה, ותדאג שהמינהל ייתן תשובה מיידית למשגב.

גאלב מג'אדלה: ואני אומר לך עכשיו באופן הברור ביותר וכדאי שתקשיב טוב.

גאלב מג'אדלה: אני הולך לעשות עם משגב חשבון גדול.

גאלב מג'אדלה: משגב מתנהגת בגזענות לאורך כל הדרך ליישובים הערבים בסביבה שלה.

גאלב מג'אדלה: ואני שמח שהרצל גץ הממונה על מחוז הצפון הולך למנות לראש הוועדה המקומית במשגב אדם שיחליף את מי שעומד בראש הוועדה המקומית היום.

גאלב מג'אדלה: אמנם זה יהיה עוד חודש וחצי וזה הרבה זמן אבל אני אומר לך באופן הכי ברור.

גאלב מג'אדלה: אני הולך לטפל במשגב טיפול שורש.

גאלב מג'אדלה: לא רק בקבורה, גם בנושאים נוספים כוועדת פנים.

גאלב מג'אדלה: לא נאפשר התנהגות גזענית.

גאלב מג'אדלה: הבוקר שמעתי ברדיו שאמס שהציע למוסלמים לנהוג כמו המתנחלים, לקבוע עובדות בשטח, לגדר את השטח, לקבור את האנשים ולהשתמש באלימות אם צריך.

גאלב מג'אדלה: אני פוסל כל שימוש באלימות.

גאלב מג'אדלה: את זה שמעתי הבוקר ברדיו שאמס, רדיו לא פיראטי.

גאלב מג'אדלה: רדיו שעובר מכרז מסודר על פי חוקי המדינה ואמר תיקחו דוגמא מהמתנחלים.

גאלב מג'אדלה: בנו ערים, קבעו עובדות.

גאלב מג'אדלה: אני נגד אלימות.

גאלב מג'אדלה: אני לא אתן יד לאלימות אבל אני אומר שאם תוך שבועות לא יעמוד לרשות עראבה פיתרון מיידי, לא יעזור לא משגב ולא שום דבר אחר.

גאלב מג'אדלה: אני לא מוכן לקבל דבר כזה.

גאלב מג'אדלה: חוק בא כדי לשרת את האזרח, לא כדי להתעלל בו.

גאלב מג'אדלה: אז מי שרוצה להשתמש בחוק כדי להתעלל באזרח אנחנו נמצא את הדרך לטפל בו, ואני מבקש ממך מר עינב, היום תודיע למשגב חד משמעית.

גאלב מג'אדלה: לאריק, גם בחודש וחצי שנותרו לו בתפקיד, והוא חייב לעזוב את התפקיד בתום חמש שנים, ולא יום אחד יותר ואני אעמוד על כך שהחוק ימומש לגבי יושב ראש הוועדה המקומית משגב, הוא חייב לעזוב את התפקיד בתום חמש שנים בעוד חודש וחצי או אפילו פחות.

גאלב מג'אדלה: האיש הזה לא יכול לעמוד בראש ועדה מקומית משותפת ליהודים ולערבים, ואני אומר את זה בוועדת הפנים ואני אעמוד על זה ואני אטפל בזה באופן הכי מסודר.

גאלב מג'אדלה: אני רוצה תשובה תוך שבוע ימים, מה המינהל עושה במשרד הפנים בעניין הספציפי המיידי של עראבה.

גאלב מג'אדלה: צריך לכנס את הוועדה המקומית, לאשר את התוכנית הזאת, להביא אותה לוועדה המחוזית ולאפשר להם להתחיל לקבור החל מהשבוע הבא במקום הזה.

גאלב מג'אדלה: לגבי מג'ד אל כרום.

גאלב מג'אדלה: אי אפשר לבקש את מה שאין לנו.

גאלב מג'אדלה: אם אומרים לך שצפונה מהכביש יש הר, ואני מכיר את ההר הזה, אני כל שבוע במג'ד אל כרום, המשרד שלי שם.

גאלב מג'אדלה: ומג'ד אל כרום לא יכולה להתפתח לדרום לכביש 85, אז מה אפשר לעשות?

ישראל עינב: מי אמר שדווקא במקום הזה צריך להיות בתי קברות?

ישראל עינב: אני לא איש תכנון צריך להיות בית קברות איזורי שייתן פיתרון.

גאלב מג'אדלה: לא חייב דווקא שם.

גאלב מג'אדלה: שהמינהל יציע להם כל מקום סביר וניתן לעשייה.

גאלב מג'אדלה: לא שיבוא ויגיד להם, ההר הזה הוא בית קברות.

גאלב מג'אדלה: בהר לא עושים בית קברות.

גאלב מג'אדלה: אתה רוצה לבוא איתי בשבוע הבא לסיור?

גאלב מג'אדלה: המשרד שלי במג'ד אל כרום, אני כל שבת שם.

גאלב מג'אדלה: צפונה למג'ד אל כרום יש הר בגובה רב.

גאלב מג'אדלה: דרומה מהכביש הראשי 85 יש קרקע.

גאלב מג'אדלה: שהמינהל יציע כל קרקע סבירה.

גאלב מג'אדלה: לא שיציע להם עוד פעם סיפור חדש.

גאלב מג'אדלה: כל קרקע סבירה כדי שזה ישמש בית קברות.

גאלב מג'אדלה: הם רוצים בית קברות, הם לא רוצים לריב.

גאלב מג'אדלה: כל הצעה סבירה תיכנונית מעשית מקובלת על וועדת הפנים.

גאלב מג'אדלה: אין כאן אהבות.

גאלב מג'אדלה: אני רוצה את השטח הזה ואת השטח ההוא.

גאלב מג'אדלה: לכן אני מבקש את שניכם, גם מר עבודי גם מר עינב, לשלב ידיים, להודיע לוועדה המקומית משגב היום חד משמעית, אין יותר גזענות.

גאלב מג'אדלה: ואני אומר לכם באופן הכי ברור, האיש הזה לא יכול להמשיך בתפקיד הזה.

גאלב מג'אדלה: מי ששם את הגדר של משגב 70 ס"מ מהבית האחרון של סכנין, לא יכול להיות שכן פה.

גאלב מג'אדלה: האיש הזה צריך לעקור אותו משם.

גאלב מג'אדלה: ואני אתמודד עם זה.

גאלב מג'אדלה: כמו שאני רוצה שיהודים וערבים יהיו במדינה הזאת בשלום, אני רוצה שכל יהודי שממלא תפקיד בשטח שיפוט של ערבים, יתייחס לאנשים האלה בכבוד וידע שיש להם זכות לחיות, ולא רק זכותו להרוס להם בתים, ולא רק זכותו להפקיע להם אדמות, ולא רק זכות לנשל אותם מאדמות.

גאלב מג'אדלה: משגב קמה רק אתמול.

גאלב מג'אדלה: אנחנו גם מטפלים בעניין משגב ואני רוצה שתרשום לתשומת ליבך.

גאלב מג'אדלה: עכשיו, ועדת חקירה לקביעת גבולות מגישה את המלצותיה ב 24 במאי בנושא משגב סכנין.

גאלב מג'אדלה: אני מציע שמשרד הפנים ייכנס לעניין לפני שיגישו המלצות ויטפלו בזה טיפול שורש כדי שלא נצטרך לעמוד במבחן.

גאלב מג'אדלה: אני רוצה לסכם ולומר.

גאלב מג'אדלה: לא נאפשר, אל תעמידו אותנו במבחן, אל תביאו אותנו למצב בו נהיה פורעי חוק.

גאלב מג'אדלה: המת הראשון שיהיה ביישובים האלה, נצטרך למצוא פיתרון מחוץ לבית הקברות הקיים.

גאלב מג'אדלה: אני מבקש מכם בכל לשון של בקשה.

גאלב מג'אדלה: המראה הזה שראינו היום במצגת, אנחנו לא רוצים לראות אותו ואני אומר לכם, אני איש חוק וסדר אבל החוק בא לשרת את האזרח ולא האזרח משועבד לחוק.

גאלב מג'אדלה: אמרתי את זה ליועץ המשפטי לממשלה, אני אגיד את זה גם ליועץ המשפטי לממשלה השבוע, החוק בא לשרת את האזרח.

גאלב מג'אדלה: לא כדי שאדם ישתעבד לחוק.

גאלב מג'אדלה: ואני מאוד מכבד את החוק כי אני איש חוק.

גאלב מג'אדלה: אבל בשם החוק אף אחד לא יתעלל בנו ואף אחד לא ישתמש בו נגדנו, ואף אחד לא יעשה בו שימוש כדי לפגוע במתים.

גאלב מג'אדלה: אני מאוד מקווה וסומך עליכם, ואני ביום ראשון אצור איתכם קשר, אני מקווה שתשתפו את יועץ השר והיום אני מאוד מבקש שהנושא של משגב יוסדר.

גאלב מג'אדלה: אין יותר סחבת.

גאלב מג'אדלה: לא לטובת היהודים, לא לטובת המוסלמים, לא לטובת האדם כאדם, כולנו חייבים בעניין הזה לתת את התשובה.

גאלב מג'אדלה: אני מאוד לא רציתי לקיים את הדיון הזה.

גאלב מג'אדלה: חשבתי שמישהו יקום במשרד הפנים ובמינהל ויגיד, יש לי פיתרון מחר בבוקר.

גאלב מג'אדלה: לא נעשה, אבל עדיין לא מאוחר.

גאלב מג'אדלה: ברשותכם, הוועדה תסייע בכל דרך אבל אני רוצה שתקחו את העניין הזה היום ותטפלו בו.

ישראל עינב: אני הייתי מציע אדוני היושב ראש, בכל זאת להימנע מהגדרות.

ישראל עינב: אני לא מכיר את יושב ראש המועצה, אבל להגדיר אדם כגזען, אני לא שותף להגדרה כזאת.

גאלב מג'אדלה: אני מכיר אותו.

גאלב מג'אדלה: אם הממונה על המחוז, תקשיב לי, אם ממונה על מחוז הצפון הרצל גץ, איש לא שמאלן, רוצה לסיים את תפקידו של האיש הזה, אני דיברתי אתו ואני יודע על מה אני מדבר.

גאלב מג'אדלה: לא יכול לעמוד בראש ועדה כזאת אדם כזה כשיש אוכלוסיה יהודית וערבית.

גאלב מג'אדלה: לא יכול לעמוד.

גאלב מג'אדלה: איך הוא יכול להפקיע אדמות לערבים ולא יכול לתת בתי קברות למוסלמים?

גאלב מג'אדלה: איש כזה לא יכול לעמוד בראש ועדה.

ישראל עינב: אני לא אומר אבל אתה דן אותו כגזען.

גאלב מג'אדלה: אני אומר שאם אני לוקח ממך ולא נותן לך זו גזענות לשמה.

גאלב מג'אדלה: אם אני לוקח ממך את כל החובות ולא נותן לך זכויות, זו גזענות.

גאלב מג'אדלה: ככה אני מפרש גזענות.

גאלב מג'אדלה: מי שיודע להפקיע לסכנין קרקעות ולעראבה, ולמג'ד אל כרום ולא יודע לתת לצורכי הציבור קרקעות, זו גזענות, זה נישול.

גאלב מג'אדלה: אין אדוני טיוחים.

גאלב מג'אדלה: נגמרו.

גאלב מג'אדלה: אנחנו הגענו לשרטון במערכת היחסים כי טייחנו יותר מדי.

גאלב מג'אדלה: אסור לטייח.

גאלב מג'אדלה: צריך לדבר ברור וצלול.

גאלב מג'אדלה: יש מקום לחיים משותפים של יהודים וערבים במדינה הזאת, צריך לעשות אותם בכבוד, אין אלטרנטיבה אחרת.

גאלב מג'אדלה: אין מקום לשום דרך אחרת.

גאלב מג'אדלה: הדרך היחידה היא דרכי שלום וחיים משותפים בינינו.

גאלב מג'אדלה: כל יהודי שחושב אחרת טועה וכל ערבי שחושב אחרת טועה.

גאלב מג'אדלה: המטרה שלנו שאנחנו צריכים לתמוך בה היא לחיות ביחד, בכבוד הדדי.

גאלב מג'אדלה: אני מוכן שהמדינה תפקיע קרקעות אבל אני רוצה שהמדינה תחזיר קרקעות לצרכי ציבור לאנשים שהופקעו מהם קרקעות.

גאלב מג'אדלה: אתה לא רק מפקיע קרקעות כדי להקים קיבוץ, אתה גם מפקיע קרקעות כדי לתת לצורכי ציבור של אותה אוכלוסייה שהפקעת ממנה.

גאלב מג'אדלה: כל המועצות האזוריות שעובדות בשטח זה המדינה.

גאלב מג'אדלה: לא במקרה הגיע הזמן שנאמר את האמת, ואין זולת האמת ואין דרך אחרת לאמת.

גאלב מג'אדלה: ונוכל לקדם את כל הנושאים כאשר אנחנו מדברים אמת אחד לשני.

גאלב מג'אדלה: כמו שאני יודע להלחם נגד אנשים קיצוניים ערבים ונגד ערבים גזעניים אני גם רוצה להלחם באותה מידה בכל גזענות שמוביל אותה כל מי שעומד בתפקיד והוא לא ערבי.

גאלב מג'אדלה: חד משמעי.

גאלב מג'אדלה: ותבוא תראה אותי איך אני נלחם בשדה, ואני לא עושה חשבון לאף אחד כי אני מאמין בזה.

גאלב מג'אדלה: ואתה לא יכול להאמין במשהו ולעשות משהו אחר.

גאלב מג'אדלה: זו הדרך.

גאלב מג'אדלה: חברים, אנחנו סיכמנו, אנחנו נמשיך לעקוב אחרי העניין, אני אומר לכם באופן הכי ברור, זה מאוד מרגיז אותי, מה שראיתי כאן זה מזעזע אבל אסור לנו לאבד שליטה.

גאלב מג'אדלה: יש עדיין מדינה ויש עדיין רשויות ויש עדיין משרדים ויש עדיין אחראים שיכולים להחזיר את הדברים לפרופורציה ולתקן את המעוות.

גאלב מג'אדלה: תודה רבה.